Կողքից մի աղջիկ ասաց. «Ես աշխատող եմ, եկել եմ, բայց ներս չեմ կարող մտնել»։ Հարցրեցի, թե ինչ կարող եմ անել, որ մակագրեմ գիրքս ու գնամ, ասեց՝ պատկերացում չունեմ, ինձ ասել են՝ տասնմեկին կգաս, եկել եմ, բայց...»։ Սկսեցի ուշադիր նայել, թե ներսում ինչ է կատարվում։ Կոստյումավոր տղամարդիկ էին, եւ թվում էր, թե առեւտուր էլ կա։ Հարկադիր կատարողներից մեկը ինչ-որ մանկական գիրք անցկացրեց դրամարկղի համակարգչային ծրագրով, գումարը դրեց դրամարկղում, գիրքը դուրս բերեց, հանձնեց ինչ-որ կոստյումավոր մարդու, որ դրսում սպասում էր, ապա միացավ թիկնազորին։ Անհասկանալի վիճակ էր, փորձեցի աշխատող աղջկանից պարզել, թե ինչ է կատարվում, բայց արդեն անհետացել էր։ Մի ուրիշ սպասող աղջկա հարցրի, շշուկով ու շատ խորհրդավոր ասաց՝ ներսում նախագահն է։